Predkladacia správa

Ministerstvo zdravotníctva SR predkladá v zmysle bodu C.16 uznesenia vlády SR č.963/2004 zo dňa 13. októbra 2004  a prílohy č. 7 k uvedenému uzneseniu na rokovanie vlády SR materiál: „Návrh na začatie obstarávania stavby Dostavba budovy Východoslovenského ústavu srdcových a cievnych chorôb Košice“, predpokladaná obstarávacia cena ktorej je 582,4 mil. Sk. Predpokladaný termín ukončenia realizácie stavby je plánovaný v roku 2007. 

Plánovaná investičná akcia „Dostavba budovy Východoslovenského ústavu srdcových a cievnych chorôb Košice“ bola v súlade so zákonom NR SR č. 254/1998 Z. z. zaradená do Rozvojového programu priorít verejných prác na roky 2006 – 2008.

Predkladaný materiál rieši návrh na realizáciu stavby „Dostavba budovy Východoslovenského ústavu srdcových a cievnych chorôb Košice“, vybudovaním ktorého sa vytvoria vhodné materiálno-technické podmienky pre plnenie úloh, súvisiacich so zabezpečovaním komplexnej ambulantnej a ústavnej starostlivosti o dospelých pacientov s vrodenými a získanými chorobami srdca, veľkých ciev a periférneho cievneho systému vo východoslovenskom regióne. Reštruktualizácia uvedeného zdravotníckeho zariadenia, ktoré vedie vyrovnané hospodárenie prinesie zefektívnenie zdravotníckej starostlivosti o pacientov s kardiovaskulárnymi ochoreniami vo východoslovenskom regióne.
 
Náklady spojené s realizáciou stavby „Dostavba budovy Východoslovenského ústavu srdcových a cievnych chorôb Košice“ budú financované z prostriedkov štátneho rozpočtu kapitoly Ministerstva zdravotníctva SR (v rámci projektu SECAL) v sume do 500 mil. Sk a z vlastných finančných zdrojov, ktoré získa Východoslovenský ústav srdcových a cievnych chorôb Košice z úhrad zdravotných poisťovní za služby súvisiace s poskytovaním zdravotnej starostlivosti a odpredajom nadbytočného majetku štátu. 

Predložený materiál nebude mať dopad na štátny rozpočet, rozpočty vyšších územných celkov, alebo rozpočty obcí. Nebude mať dopad ani na zamestnanosť, stav životného prostredia a podnikateľské prostredie.

Materiál bol predložený na medzirezortné pripomienkové konanie. 

Materiál sa predkladá na rokovanie vlády SR bez rozporov, nie je potrebné ho prerokovať v žiadnych poradných orgánoch a po schválení vládou nie je potrebné ho predložiť inému orgánu.